laion/Wikipedia-Exotic huggingface dataset:
שירו אישיאי

שִירוֹ אִישִיאִי (ביפנית: 石井 四郎, ברומאג'י: Shirō Ishii‏; 25 ביוני 1892 – 9 באוקטובר 1959) היה רופא צבאי יפני, מיקרוביולוג, מפקדה של יחידת 731 ויחידה 1644 שעסקו בפיתוח נשק ביולוגי ובניסויים רפואיים סדיסטים בבני אדם בזמן מלחמת סין–יפן השנייה. אישיאי מכונה לעיתים יוזף מנגלה היפני. שירו אישיאי נולד בחווה בכפר שיבייאמה במחוז צ'יבה. ב-1922 השלים את לימודיו בבית הספר לרפואה צבאית בטוקיו והחל ללמוד מיקרוביולוגיה באוניברסיטת קיוטו. במהלך לימודיו גידל חיידקים בצלחות פטרי כ"חיות מחמד". ב-1925 הועלה לדרגת Surgeon Captain. ב-1927 החל לחקור את תחום הלוחמה הביולוגית. ב-1928 יצא לשנתיים לימודים והתרשמות במערב שם הושפע ולמד אודות ההשפעה שהייתה ללוחמה הכימית במלחמת העולם הראשונה. כששב ליפן ב-1930 טען בפני מפקדיו כי העולם צועד לעבר מלחמות כימיות וביולוגיות ועל יפן גם לעשות כך, בין אלו ששוכנעו ממנו היה שר הצבא היפני סדאו אראקי ואחיו של הקיסר הירוהיטו הנסיך יאסוהיטו צ'יצ'יבו. באוקטובר 1940 מונה אישיאי לראש אגף הלוחמה הביולוגית בצבא יפן וקדם לדרגת Surgeon General, נבנה עבורו מתחם ענק בן שישה בניינים ליד העיר חרבין שהייתה תחת כיבוש יפני ובו החל בניסויים. קרבנות הניסויים היו בעיקר שבוים סיניים אך גם קוריאנים רוסים וחיילים מבעלות הברית בעת מלחמת העולם השנייה. הניסויים כללו הדבקה במחלות, קטיעת איברים והשתלת איברים במקומם, הקפאת תאים ויצירת נמק, אונס הכרחת הפלות וניתוחים ללא הרדמה. מעריכים כי בין 3,000 ל-12,000 קרבנות מתו שם, האנשים סופקו ליחידה על ידי הקמפייטאי (המשטרה הצבאית של יפן). לא נותרו ניצולים מיחידת 731. ב-1945, עם התקרבות הצבא האדום לבסיס היחידה, הורה אישאיי על הריגת 150 הניצולים שהיו באותה עת בבסיס היחידה והשמדת מסמכים. אישיאי לא הועמד לדין על מעשיו; הוא חתם עם ארצות הברית על הסכם אי-העמדה לדין וחסינות תמורת שיתוף הממצאים המחקריים והרפואיים יקרי הערך שבידיו. ב-6 במאי 1947 כתב דאגלס מקארתור לוושינגטון שניתן להשיג מידע נוסף, אף הצהרות מפי אישיאי עצמו, על ידי הבהרה שהמידע יסווג כמידע מודיעיני ולא ישמש כראיה במשפטי פשעי המלחמה. יחידה 731 יוזף מנגלה ניסויים בבני אדם על ידי הנאצים מדיה וקבצים בנושא שירו אישיאי בוויקישיתוף מאת ג'וזף קאהן ניו יורק טיימס, הנשק הסודי של יחידה 731: חולדות נגועות בדבר, באתר הארץ, 27 בנובמבר 2002 יריב פלג, ‏הניסויים הממשלתיים המטורפים ביותר בהיסטוריה, באתר ‏מאקו‏, 26 ביוני 2014 World War II: The Issue of Compensation by Japan Gold, עמ' 109.
דיוויזיית הפרשים של המשמר (האימפריה הגרמנית)

דיוויזיית הפרשים של המשמר (בגרמנית: Garde-Kavallerie-Division) הייתה דיוויזיה של צבא הקיסרות הגרמנית. הדיוויזיה לחמה במלחמת העולם הראשונה, ופורקה עם סיומה. הדיוויזיה הוקמה באוגוסט 1914 עם פרוץ מלחמת העולם הראשונה, וכמפקדה מונה אדולף פון שטורק. הדיוויזיה הוקצתה בתחילה לקורפוס הפרשים הראשון, ולחמה עמו בחזית המערבית כחלק מהארמייה השלישית. בדצמבר של אותה שנה היא הועברה לכוחות משמר הגבול, והוצבה על הגבול עם הולנד. ב-30 ביוני 1915 הועברה לחזית המזרחית. הדיוויזיה עברה ארגון מחדש במהלך המלחמה, ובהדרגה הפכה בפועל לדיוויזיית חי"ר מוחלשת. באפריל 1918 חזרה הדיוויזיה לחזית המערבית, ולחמה במסגרת קורפוס המילואים ה-6 אשר היה חלק מהארמייה הראשונה. הדיוויזיה פורקה עם סיום המלחמה. גנרל לוטננט אדולף פון שטורק (2 באוגוסט 1914 - 23 בספטמבר 1914) גנרל מיור גינטר פון אצל (23 בספטמבר 1914 - 30 בנובמבר 1914) גנרל לוטננט אדולף פון שטורק (30 בנובמבר 1914 - 21 בפברואר 1918) גנרל לוטננט היינריך פון הופמן (21 בפברואר 1918 - 5 בדצמבר 1918) Histories of two hundred and fifty-one divisions of the German army which participated in the war (1914-1918) p. 29-32.
הקורפוס ה-18 (האימפריה הגרמנית)

הקורפוס ה-18 (בגרמנית: XVIII. Armee-Korps) היה קורפוס של צבא הקיסרות הגרמנית. הקורפוס לחם במלחמת העולם הראשונה, ופורק עם סיומה. הקורפוס הוקם ב-1 באפריל 1899 כחלק מהתרחבות כללית של צבא הקיסרות הגרמנית, ולמפקדו מונה אוסקר פון לינדספויט. מטה הקורפוס היה בפרנקפורט, וחייליו גויסו מהדוכסות הגדולה של הסן וממחוז ויסבאדן. בשנת 1900, שנה לאחר הקמתו, מונה לראש מטה הקורפוס גאורג פון דר מרוויץ. עם פרוץ מלחמת העולם הראשונה באוגוסט 1914 היה הקורפוס תחת פיקודו של דדו פון שנק כחלק מהארמייה הרביעית. הוא לחם בחזית המערבית, ונטל חלק במערכה על הגבולות. לאחר מכן לחם כחלק מהארמייה השנייה, ובשנת 1916 לחם כחלק מהארמייה החמישית בקרב ורדן. לאחר מכן לחם עם הארמייה הראשונה בקרב על הסום, ובהמשך לחם שוב כחלק מהארמייה השנייה. לקראת סיום המלחמה לחם הקורפוס כחלק מהארמייה ה-17 במסגרת קבוצת הארמיות רופרכט, ולאחר סיום המלחמה בתבוסת גרמניה ב-1918 פורק הקורפוס ב-30 בספטמבר 1919. גנרל חיל הרגלים אוסקר פון לינדספויט (1 באפריל 1899 - 30 באפריל 1904) גנרל לוטננט הרמן פון אייכהורן (30 באפריל 1904 - 12 בספטמבר 1912) גנרל חיל הרגלים דדו פון שנק (12 בספטמבר 1912 - 20 בינואר 1917) גנרל לוטננט ויקטור אלברכט (20 בינואר 1917 - 26 באוגוסט 1918) גנרל לוטננט גינטר פון אצל (26 באוגוסט 1918 - 9 באפריל 1919) גנרל לוטננט ארנסט פון הפנר (9 באפריל 1919 - 30 בספטמבר 1919) מדיה וקבצים בנושא הקורפוס ה-18 בוויקישיתוף
יחסי בנגלדש–הוותיקן

יחסי בנגלדש–הוותיקן הם היחסים הדיפלומטיים המתקיימים בין הרפובליקה העממית של בנגלדש והוותיקן. לבנגלדש יש שגריר בוותיקן, והוותיקן מחזיק שגרירות בדאקה. הנונציו (שגריר הוותיקן) הוא איש דת בדרגת ארכיבישוף הנקרא שליח אפוסטולי. שגריר בנגלדש הנוכחי בוותיקן הוא עבדאללה חנן, ושליח הוותיקן בבנגלדש הוא ג'ורג' קוצ'ארי. שני אפיפיורים ביקרו בבנגלדש לאורך השנים. ב-1970 ביקר פיוס השישי בארץ שאז עוד הייתה תחת שלטון פקיסטן, ובנובמבר 1986 ביקר בה יוחנן פאולוס השני. ראש ממשלת בנגלדש שק הסינה ואזד ביקרה בוותיקן פעם אחת. מדיה וקבצים בנושא יחסי בנגלדש–הוותיקן בוויקישיתוף Bangladesh’s relations with Vatican to bolster further רשימת השליחים לאורך השנים מכתב ברכה מהאפיפיור ערך זה הוא קצרמר בנושא יחסי חוץ. אתם מוזמנים לתרום לוויקיפדיה ולהרחיב אותו.
יחסי איראן–הוותיקן

יחסי איראן–הוותיקן הם היחסים הדיפלומטיים המתקיימים בין הרפובליקה האסלאמית של איראן ובין קריית הוותיקן. המגעים הראשונים בין מדינת האפיפיור לבין ממלכת פרס החלו כבר בתקופת שלטונו של עבאס שאה הראשון אשר שלח שליחים אל האפיפיור. הוותיקן מקיים יחסים רשמיים עם איראן מאז 1954, ויחסים אלו נשמרו גם לאחר המהפכה האיראנית. ב-1979 שלח האפיפיור פיוס השנים עשר שליח כדי לסייע בפתרון משבר בני הערובה באיראן. כיום מחזיקה איראן שגרירות בוותיקן. היחסים בין שתי המדינות נחשבים לחמים למדי חרף העובדה שאיראן היא רפובליקה אסלאמית-שיעית, מאידך - כיוון שתי הישויות הן ישויות בהן לדת יש מעמד עליון, יש ביניהן שותפות ברמה האידאולוגית. יש אף המוצאים הקבלות בין הפילוג השיעי-סוני באסלאם לפילוג הקתולי-פרוטסטנטי בנצרות. ב-2008 הצהיר מחמוד אחמדינז'אד שהוותיקן הוא "כוח חיובי לצדק ולשלום". באוקטובר 2010 פנה אחמדינז'אד לאפיפיור בנדיקטוס השישה עשר, והצהיר שהנוצרים והמוסלמים צריכים לפעול יחדיו כדי להיאבק בחילוניות והחומריות בעולם. באותה הזדמנות, שיבח אחמדינז'אד את האפיפיור על כך שביקר כומר אמריקאי שאיים לשרוף את הקוראן. בנובמבר של אותה שנה האפיפיור שלח מכתב תשובה בו המליץ על הקמתה של ועדה איראנית-אפוסטולית משותפת על מנת להסדיר את מעמדה של הכנסייה הקתולית באיראן. מדיה וקבצים בנושא יחסי איראן–הוותיקן בוויקישיתוף Sign InSubscribe Iran's Secret Weapon: The Pope Sectarian splits are widening in Islam and lessening in Christianity Malcolm Moore, ‏Pope avoids Iran's Mahmoud Ahmadinejad, The Telegraph, 1 June 2008 מכתב האפיפיור
ישיבת נזר ישראל

ישיבת נזר ישראל היא ישיבה חרדית שמיועדת לחוזרים בתשובה. הישיבה שוכנת ברחוב אור החיים במודיעין עילית. בישיבה לומדים כמאתיים בחורים ואברכי כולל. בראשותה עומד הרב מנשה עוזרי. נשיא הישיבה היה הרב אהרון לייב שטיינמן. הישיבה נוסדה בשנת ה'תש"ס (2000) על ידי הרב מנשה עוזרי, תלמידו של הרב שך, והיא קרויה על שם סבו הרב ישראל עוזרי. הישיבה מיועדת לתלמידים חוזרים בתשובה מכלל העדות. שיטת הלימוד בישיבה היא דרך הפלפול והעיון הנוהגת בעולם הישיבות הליטאי. משגיח הישיבה הוא הרב יצחק פנגר, מרצה בערכים. בשונה מישיבות רגילות החלוקה ל"שיעורים", כלומר לכיתות, היא על פי רמת התלמידים ולא לפי גיל. ישנם ארבעה "שיעורים" וקיבוץ. ההספק השבועי ב"עיון" הוא כעמוד גמרא בשבוע וכשני דפים ב"בקיאות". רוב מוחלט של בוגרי הישיבה משתלבים לאחר מכן בציבור החרדי. ישנה קהילה במודיעין עילית של בוגרי הישיבה ורבניה. אתר האינטרנט הרשמי של ישיבת נזר ישראל
פול רדי

פול ג'ון רדי (באנגלית: Paul John Ready; נולד ב-1977) הוא שחקן בריטי. הוא ידוע בעיקר מהופעותיו על במת התיאטרון, אבל מופיע גם בטלוויזיה, ברדיו ובסרטי קולנוע. ב-2003 זכה רדי בפרס על שם איאן צ'ארלסון. רדי נולד בברמינגהאם וגדל בעיר הרבורן. הוא למד בבית הספר "King Edward VI Five Ways" בעיר. בגיל 17 שיחק רדי בתפקיד רומיאו בהפקה של התיאטרון הלאומי לנוער של "רומיאו ויוליה" בתיאטרון בלומסברי בלונדון, לצדה של רוזמונד פייק שגילמה את יוליה. רדי למד משחק באקדמיה למוזיקה ולאמנויות הדרמה של לונדון. רדי הוא שחקן קבוע בתיאטרון המלכותי הלאומי ובתיאטרון רויאל קורט. תפקידיו בתיאטרון כוללים דמויות ראשיות במחזה "מייג'ור ברברה" ו"ז'אן ד'ארק" (שניהם של ג'ורג' ברנרד שו), ובמחזה "Time and the Conways". בווסט אנד שיחק רדי במחזה "קן הקוקיה" בכיכובו של כריסטיאן סלייטר. ב-2013 זכה רדי להכרה רחבה כששיחק בסדרת הטלוויזיה "אוטופיה". ב-2018 ישתתף רדי בתפקיד הנרי גודסיר בסדרה בת 10 פרקים בשם "הטרור", המבוססת על ספרו רב המכר של דן סימונס. רדי נשוי לשחקנית מישל טרי. לני הזוג בת אחת. תיאטרון "מהומה רבה על לא דבר" (2014, רויאל אקסצ'נג' מנצ'סטר) "Noises Off" מאת מייקל פראיין (2011–2012) "A Woman Killed with Kindness" מאת תומאס הייווד (2011) "London Assurance" מאת דיון בוסיקו (2010) "Time and the Conways" מאת ג' ב פריסטלי (2009) "ז'אן ד'ארק" (2007) "Attempts on her Life"‏ (2007) "Waves"‏ (2006) " Crazyblackmuthafuckin'self"‏ (2002) "רומיאו ויוליה" (2002) "Mother Clap's Molly House" מאת מארק רייבן היל (2001–2002) פול רדי, במסד הנתונים הקולנועיים IMDb (באנגלית) Event Reporters. "'The way we were: What have 007, the Gone Girl and The Queen got in common? They all cut their teeth at the National Youth Theatre -review'". Kate Stanhope. "Jared Harris to Star in AMC Anthology Series 'The Terror' -review'". Noises Off – review, Old Vic, London "A Woman Killed With Kindness" Cast credits
הפיגוע בסניף הליכוד בבית שאן

הפיגוע בסניף הליכוד בבית שאן הוא פיגוע שבוצע בעיר בית שאן ב-28 בנובמבר 2002 על ידי שני מחבלים החברים בגדודי חללי אל אקצא של הפת"ח, שפתחו בירי והשליכו רימוני יד לעבר אזרחים, בעת הבחירות לראשות מפלגת הליכוד שנערכו בסניף הליכוד בעיר. בפיגוע נרצחו 6 אזרחים וכ-30 נפצעו. הפיגוע בוצע בשעת צהריים, בעת שנערכו בסניף הליכוד שבעיר בית שאן כמו גם בסניפי ליכוד אחרים בישראל, הבחירות לראשות מפלגת הליכוד. בבחירות התמודדו ראש הממשלה אריאל שרון ובנימין נתניהו. שני מחבלים תושבי הכפר ג'לבון שממזרח לג'נין, הגיעו למקום במכונית מזדה גנובה. המחבלים היו חמושים ברובי קלצ'ניקוב, וברימוני יד. אחד המחבלים החל לירות בתחנה המרכזית של העיר, והשני הגיע לרחבת הכניסה של סניף הליכוד והחל לירות באנשים ששהו במקום, ולידות עליהם רימוני יד. מן הירי נהרגו חמישה מתושבי העיר ששהו בסניף הליכוד והמאבטח במקום. בין הפצועים שלושה מבניו של חבר הכנסת דוד לוי, בהם ז'קי לוי שכיהן לאחר מכן כראש העיר, וכחבר הכנסת מטעם הליכוד. ערן דוד, לוחם מג"ב ששהה בחופשה בביתו, שמע את היריות שנשמעו מכיוון סניף הליכוד, ורץ לביתו על מנת לקחת את נשקו האישי. הוא ירה בראשו של אחד המחבלים והרגו. לאחר מכן זיהה מחבל נוסף והרג גם אותו. על מעשה זה קיבל את עיטור האומץ של משטרת ישראל. בשל הפיגוע נרשמו אחוזי הצבעה נמוכים בבחירות המקדימות של הליכוד. בעקבות כך כינס ראש הממשלה שרון מסיבת עיתונאים כמה שעות לאחר הפיגוע. שרון שחשש מאחוזי הצבעה נמוכים שיקשו על בחירתו מחדש, קרא למתפקדים "אל תתנו לטרור להשפיע, לכו להצביע". זכריה זביידי נחשד כאחראי לתכנון הפיגוע, אך הוא לא נתפס והועמד לדין עד להסכם חנינה ב-2005. ב-2019 נעצר לאחר שהפר את תנאי ההסכם, פורסם שהוא יועמד לדין גם על אחריותו בפיגוע בבית שאן. חמישה מהנרצחים בפיגוע שהיו תושבי בית שאן, נקברו בהלוויה משותפת. בשנת 2016 החליטה עיריית בית שאן לקרוא רחוב לזכר נרצחי הפיגוע בשם "דרך השישה" הסמוך לרחוב החלמיש בעיר, ובסמיכות למרכז הליכוד שבו התרחש הפיגוע, כמו כן מבנה מרכז הליכוד שבנוי כמבנה רומי עתיק הוכרז כמבנה שימור, ולצידו הוקמה אנדרטה לזכר ששת הנרצחים. הנרצחים בפיגוע, באתר לזכר האזרחים חללי פעולות האיבה שרון רופא, 6 הרוגים בפיגוע ירי בבית-שאן; מרביתם תושבי העיר, באתר ynet, 28 בנובמבר 2002 מזל מועלם, בבית שאן קברו בהלוויה משותפת את חמשת תושבי העיר שנרצחו, באתר הארץ, 30 בנובמבר 2002 אחיקם משה דוד, היום בבית שאן: צילום של שחזור הפיגוע בסניף הליכוד, באתר nrg‏, 21 במרץ 2010 רס"ל ערן דוד, באתר הגבורה אמנון ברזילי, שרון למתפקדי הליכוד: אל תתנו לטרור להשפיע, לכו להצביע, באתר וואלה, 28 בנובמבר 2002 יצחק סולומון, בית שאן: חלמיש יהפוך לרחוב 'השישה' לזכרם של ששת הנרצחים בפיגוע, באתר בלינקר, 19 בדצמבר 2016
הרי צבי בנק

הרי (צבי) בנק (28 ביוני 1924 – 13 בדצמבר 2007) היה רופא פנימאי ישראלי, פרופסור לרפואה פנימית באוניברסיטת תל אביב, מנהל מחלקה פנימית בבית חולים תל-השומר (ביתן 25) ומייסד מרפאת נוגדי קרישה בתל השומר. בנק היה מהרופאים מהראשונים בישראל שטיפל בנוגדי קרישה במחלות לב כליליות ובפקקת. בנוסף עסק בנק במחלות בלוטת התריס. בנק נולד בדרום אפריקה ב-28 ביוני 1924 לרבקה ולאברהם פרץ שהיגרו ממזרח אירופה. לצד חינוך יהודי מסורתי שקיבל בבית חונך בנק תחילה בבית הספר מקומי בשפת האפריקאנס וכשמשפחתו עברה לקייפטאון התחנך בבתי ספר יהודים. בנק היה פעיל בתנועות הנוער הציונית "הבונים". בנק למד רפואה באוניברסיטת קייפטאון. בשנת 1948 התחתן עם מיירה ובני הזוג התנדבו למח"ל. הם הפליגו לישראל בעיצומה של מלחמת העצמאות כשבנק שימש רופא צבאי בתפקיד של רופא גדודי בחטיבה 7 והשתתף בקרבות בגליל באזור סאסא ואילו אשתו מיירה התגייסה כחיילת ושירתה ביחידה לשיקום נכי צה"ל בתל אביב. עם סיום מלחמת העצמאות החל בנק, לבקשתו של הד"ר חיים שיבא, לעבוד בשנת 1950 כרופא פנימי בבית חולים שיבא, במחלקותיהם של פרופ' שיבא ופרופ' הרי הלר. במהרה התמנה בנק לסגנו של שיבא.. בגיל 37 התמנה בנק למנהל מחלקה פנימית (ביתן 25) ושימש בתפקיד זה כ-30 שנה, עד שנת 1991. עם פרישתו לגמלאות מונה בנק למנהל הוועדות הרפואיות של הביטוח הלאומי בבית החולים תל השומר. בנק נפטר ב-13 בדצמבר 2007. ילדיו: אילן בנק (פרופ' לרפואה פנימית), מנהל מחלקה פנימית במרכז רפואי מעיני הישועה ורון (עורך דין). אתר הר"י, MD בנק הרי (צבי), באתר ההסתדרות הרפואית בישראל אתר "Billiongraves" "סגירת מעגל: האב היה רופא גדולי ישראל והבן מונה למנהל המחלקה" בחדרי חדרים, 12 ביולי 2016 אתר בית החולים תל-השומר - פרופ' אילן בנק
אונוקאלהאי

אוּנוּקְאַלְהָאי (מערבית: عنق الحيّة - עֻנְק אל-חיה, "צוואר הנחש") או α בנחש, לפעמים נקרא גם קור סרפנטיס (בלטינית: Cor Serpentis, "לב הנחש"), הוא הכוכב הבהיר ביותר בקבוצת הכוכבים נחש עם בהירות נראית מדרגה 2.63. זהו הכוכב היחיד בקבוצה עם דרגת בהירות מתחת ל-3. אונוקאלהאי נמצא במרחק של כ-74 שנות אור ממערכת השמש ובשל קרבתו הוא נכלל בקטלוג גליזה לכוכבים קרובים. אונוקאלהאי הוא ענק כתום מסוג ספקטרלי K2 III, מסתו כ-1.8 מסות שמש, רדיוסו פי 12 מרדיוס השמש, טמפרטורת פניו כ-4,550 קלווין והוא מאיר בעוצמה של פי 39 מעוצמת ההארה של השמש באור נראה ובערך פי 70 בצירוף הקרינה בתחום התת-אדום. הכוכב נמצא בשלב התפתחות מתקדם והוא כבר סיים להתיך מימן להליום בליבתו ועבר להתכה של הליום לפחמן ולחמצן. אורו של הכוכב מציג ספקטרום בליעה חזק המראה על נוכחות גדולה מהרגיל של פחמן, חנקן ומגנזיום בשכבותיו החיצוניות. במרחק זוויתי של 58 שניות קשת מאונוקאלהאי נמצא כוכב עמום עם בהירות מדרגה 11.8, אך ככל הנראה אין קשר בינו ובין אונוקאלהאי והם רק במקרה נמצאים על אותו קו ראייה. במרחק זוויתי של 2.4 דקות קשת נמצא עוד כוכב עמום יותר עם בהירות מדרגה 12.9, שגם הוא כנראה אינו קשור לאונוקאלהאי. שני הכוכבים התגלו בשנת 1828 על ידי ג'ון הרשל. אונוקאלהאי באתר של ג'ים קלר אונוקאלהאי, בבסיס הנתונים SIMBAD לגרמי שמיים אסטרונומיים SIMBAD: Unukalhai David F. Gray: Rotation and Granulation of the K2 Giant α SER, The Astrophysical Journal, Vol. 826, Iss. 1, article id. 92, p. 1 (2016) Y. J. Liu, G. Zhao, J. R. Shi, G. Pietrzyński & W. Gieren: The abundances of nearby red clump giants, Monthly Notices of the Royal Astronomical Society, Vol. 382, Iss. 2, p. 558 (2007) W. Gliese: Catalogue of Nearby Stars. Edition 1969, p. 66 H. Spinrad & B. J. Taylor: Scanner Abundance Studies. I. an Investigation of Supermetallicity in Late-Type Evolved Stars, Astrophysical Journal, vol. 157, p. 1315 (1969) B. D. Mason, G. L. Wycoff, W. I. Hartkopf, G. G. Douglass & C. E. Worley: WDS 15443+0626 AB, The Washington Visual Double Star Catalog (2014) B. D. Mason, G. L. Wycoff, W. I. Hartkopf, G. G. Douglass & C. E. Worley: WDS 15443+0626 AC, The Washington Visual Double Star Catalog (2014)
נחש (פירושונים)

האם התכוונתם ל... נָחָשׁ: נחשים – תת-סדרה בסדרת הקשקשאים השייכת למחלקת הזוחלים נחש (קבוצת כוכבים) – קבוצת כוכבים באזור קו המשווה השמיימי המייצגת נחש. זאת הקבוצה היחידה שמחולקת לשני חלקים נחש מים (קבוצת כוכבים) – קבוצת הכוכבים הגדולה ביותר מבין כל הקבוצות. מייצגת את ההידרה נחש מים קטן – קבוצת כוכבים קטנה בשמי הדרום נחש הנחושת – צורת נחש שהכין משה מנחושת, על פי הוראת ה', על מנת להפסיק הרג בעם ישראל בעקבות מכת נחשים נחש הקדמוני – הנחש שהחטיא את חוה בחטא עץ הדעת המתואר בספר בראשית נחש העמוני – דמות מקראית, מלך בני עמון בתקופת שאול ודוד נחש הפלדה – דמות בדיונית של נבל-על המופיע בחוברות הקומיקס איירון פיסט ביקום מארוול קומיקס נחש פרעה (כימיה) – תגובות בעירה כימיות עם תוצר שמזכיר ויזואלית נחש שנת הנחש – שנה בלוח השנה הסיני נַחַשׁ: נחש – אדם העוסק בניחוש, בלשון המקרא לחש כישוף נחש צפע נחש שחור נחש מים הידרה
דוב חום מרסיקן

דוב חום מרסיקן (שם מדעי: Orsus arctos marsicanus), הידוע גם בשם דוב חום אפנינים (על הרי האפנינים), הוא תת-מין בסכנת הכחדה חמורה (CR) של הדוב החום. אוכלוסיית דוב חום מרסיקן היא קטנה ומבודדת. תפוצת הדוב היא הפארק הלאומי של אברוצו, ובמקומות ואזורים מבודדים באיטליה כמו: הפארק הלאומי סיבליני, הפארק הלאומי גראן סאסו-לאגה, הפארק הלאומי מאיילה (איט'), הפארק האזורי של סירנטה-וילינו ובפארק האזורי סימברוני. תפוצת האוכלוסייה הצטמצמה באופן משמעותי במהלך 200 השנים האחרונות, והאוכלוסייה הנותרת נמצאת תחת איום, בעיקר בגלל התפתחות החקלאות באברוצו, כמו גם הרעלות וציד. זה הוביל לגודל אוכלוסייה נוכחי שמוערך בין 40 ל-50 דובים החיים באזורים המוגנים שלהם.  הזכרים יכולים לשקול עד 200 ק"ג, עם גובה של 1.9-2 מטר, ואילו הנקבות בדרך כלל קטנות יותר. הדובים בדרך כלל ביישנים, ולעיתים קרובות מופיעים רק בלילה. רוב הדובים חיים לבד ובעלי טריטוריה שיכולה להגיע לעד 200 קמ"ר. ישנו וויכוח בין החוקרים האם יש להתייחס אליו כאל תת-מין או של כמין משלו. מדיה וקבצים בנושא דוב חום מרסיקן בוויקישיתוף דוב חום מרסיקן, בבסיס הנתונים ARKive (באנגלית) דוב חום מרסיקן, באתר GBIF (באנגלית)
דוד צוקר (סטטיסטיקאי)

דוד צוקר (באנגלית: David M. Zucker; ‏נולד ב-1961) הוא סטטיסטיקאי ישראלי, לשעבר ראש המחלקה לסטטיסטיקה באוניברסיטה העברית בירושלים. נולד בבולטימור, מרילנד, ארצות הברית ב-21 בספטמבר 1961. למד באוניברסיטת ג'ונס הופקינס שבה השלים תואר ראשון (1980), תואר שני (1981) ודוקטורט (1986) במחלקה למתמטיקה. בנוסף בעל תואר במשפטים מאוניברסיטת מרילנד (1987). עבד בFDA ובמכונים הלאומיים לבריאות בארצות הברית. בשנת 1992 עבר לירושלים, ישראל. נשוי ולו שישה ילדים. אתר האינטרנט הרשמי של דוד צוקר (באנגלית) דוד צוקר, באתר פרויקט הגנאלוגיה במתמטיקה דוד צוקר, באתר ResearchGate דוד צוקר, באתר גוגל סקולר פרופ' דוד צוקר, באתר האוניברסיטה העברית בירושלים. דוד מ. צוקר (1961-), דף שער בספרייה הלאומית David M. Zucker, האוניברסיטה העברית
העולמות הקסומים של הארי פוטר

העולמות הקסומים של הארי פוטר (באנגלית: The Magical Worlds of Harry Potter) הוא ספר שכתב הסופר דייוויד קולברט, הספר מקשר שמות וכשפים מסדרת הספרים "הארי פוטר", למשמעויות בשפה הארמית, במיתולוגיות, ובאגדות. קולברט הגה את הרעיון ל"העולמות הקסומים של הארי פוטר", בעודו בוחן את אחיינו ואחייניותיו על ההתייחסויות המיתולוגיות ברומנים. מאוחר יותר הוא כתב את הספר בעת הוראה לסטודנטים לתואר שני באוניברסיטת צפון קרוליינה. הספר פורסם במרץ 2001, ללא אישורה של ג'יי קיי רולינג, הספר קיבל ביקורות חיוביות ממבקריו. וגרסה מעודכנת שלו פורסמה בשנת 2004 על ידי הוצאת ברקלי ספרים. הספר בוחן את ההתייחסות להיסטוריה ולאגדות בספרותה של ג'יי קיי רולינג בסדרת הספרים "הארי פוטר". קולברט טוען שעל אף שנדמה שהמקומות והשמות הם מומצאים, וללא אחיזה או רקע בעולם האמיתי, יש להם בסיס במיתוסים ואגדות שהיו קיימים מכבר. לדבריו של קולברט, לכל שם, כשף או כינוי ב"הארי פוטר", יש משמעות עמוקה הקשורה לעבר: "אחד מן התענוגות הרבים המזומנים לקוראיה של ג'יי קיי רולינג, כרוך בגילוי האזכורים ההיסטוריים והספרותיים החבויים בספרייה". קולברט מביא דוגמאות ליצורים, למשל: בסיליסק, היפוגריף, טרולים וגובלינים, שמות (למשל: סיריוס בלק, ניקולא פלאמל, קסנדרה בלבלצקי), ואף הכישוף הממית, אבדה קדברה. כך למשל משתמע משמו של סיריוס בלק העובדה שהוא כלב שחור, מקורו של הבסיליסק הוא ביצור אגדי שהאמינו בו אנשי ימי הביניים, וקסנדרה בלבלצקי הם שני שמות שונים - אך בעלי אותו משמעות. הספר בן 220 הדפים מכיל 53 פרקים. קולבר כותב על הקשרים בין ספרי רולינג לבין הפולקלור, המיתולוגיה היוונית, והתרבויות של מצרים העתיקה, רומא העתיקה, והאצטקים. העולמות הקסומים של הארי פוטר, באתר OCLC (באנגלית)
פומה ארגנטינאית

פומה ארגנטינאית (שם מדעי: Puma concolor cabrerae) היא תת-מין של פומת ההרים שתחום מחייתו במערב ובמרכז ארגנטינה. משקל הפומה ארגנטינאית הוא בין 32–82 ק"ג. בפארק הלאומי של סן גיירמו, 80% מהתזונה שלהם הם ויקוניות, 11% עכברים ו9% ארנבות. הם טורפים גם גואנקו. כאשר קונדורי האנדים מטריד אותם, הם עשויים לנטוש את הטרף שלהם, דבר שגורם להם להרוג 50% טרף יותר מאשר פומה צפון אמריקאית. פומה ארגנטינאית, באתר ITIS (באנגלית) פומה ארגנטינאית, באתר GBIF (באנגלית) פומה ארגנטינאית באתר האנציקלופדיה של החיים ערך זה הוא קצרמר בנושא יונקים. אתם מוזמנים לתרום לוויקיפדיה ולהרחיב אותו.
סשה רויז

סשה רויז (באנגלית: Sasha Roiz; נולד ב-21 באוקטובר 1973) הוא שחקן קולנוע וטלוויזיה יהודי-קנדי יליד ישראל. רויז נולד בתל אביב להורים יהודים ממוצא רוסי, המשפחה היגרה למונטריאול שבקנדה בשנת 1980. רואיז למד משחק בבית הספר למשחק של גילפורד. רויז הופיע במספר סדרות טלוויזיה פופולריות בארצות הברית בהן: "שקר לי", "שליחות קטלנית: יומני שרה קונור", "מיאמי", "קאסל" ו-"האוס". בשנת 2003 שיחק בסדרת הדרמה "חוקי המשחק" של רשת ESPN בתור סטיבן ליילס. בעקבות תפקידו בסרט המצליח "היום שאחרי מחר" משנת 2004 הופיע גם במספר סרטים, בהם "16 רחובות", "איש השנה" "לא ייאמן" ו"פומפיי". תפקיד ראשון גילם במותחן מדע בדיוני העצמאי "חילוץ". בשנים 2011–2017 גילם רויז את תפקיד שון רנארד, מפקד במשטרת פורטלנד ומכשף בסדרת הטלוויזיה "גרים". משנת 2017 מגלם רואיז את תפקיד בנט, סגן הנשיא, בסדרת המדע הבדיוני "המושיעים" ברשת CBS האמריקאית. בשנת 2019 שיחק בפרק 1 בעונה 4 של "לוציפר". בשנת 2020 דיבב בסרט "סופרמן: הבן האדום" את דמותו של האל ג'ורדן. בשנת 2019 שיחק בעונה הראשונה של סדרת המסתורין הקנדית "Departure" בערוץ גלובל טלוויז'ן נטוורק (אנ') את דמותו של פאבל בארטוק. בשנת 2022 דיבב את דמותו של קישלובסקי בסרט "אדומה אש". רויז מתגורר כיום בלוס אנג'לס. רויז דובר צרפתית ורוסית בנוסף לאנגלית. מדיה וקבצים בנושא סשה רויז בוויקישיתוף סשה רויז, ברשת החברתית אקס (טוויטר) סשה רויז, במסד הנתונים הקולנועיים IMDb (באנגלית) סשה רויז, באתר AllMovie (באנגלית) סשה רויז, במסד הנתונים הקולנועיים KinoPoisk (ברוסית) IMDb מציגה: מי הם ילידי ישראל “הכי פופולרים” בהוליווד ב-2013?, 1 בינואר 2013, באתר שבוע ישראלי
פומה קוסטה-ריקנית

פומה קוסטה-ריקנית (שם מדעי: Puma concolor costaricensis) הוא תת-מין של פומת הרים. הפומה צדה בעיקר בלילה ויכולה לעבור מרחקים רבים בחיפוש אחר מזון. ההמלטה הממוצעת של הפומה היא שלושה גורים, כמו כן צבע הפרווה של הפומה הוא חום בהיר ללא סימנים. תת-מין זה מדורג כתת-מין השני בגודלו בקוסטה ריקה וניתן למצוא אותם בבתי גידול שונים. משקלם הוא 25-80 ק"ג, וכשאר הפומות גם פומה זו מהירה מאד, ויכולה לתמרן במיומנות רבה. מאמצי השימור של הפומה קוסטה-ריקנית התדרדרו מכיוון שמאמצי השימור בקוסטה ריקה התמקדו יותר ביגואר שמושך יותר ציידים בגלל פרוותו. בכל זאת, בגלל שלפומה הקוסטה-ריקנית אין פרווה עם כתמים, ובזכות זה ניצודה פחות, מצב השימור שלה הוא ללא חשש. פומה קוסטה-ריקנית, באתר ITIS (באנגלית) פומה קוסטה-ריקנית, באתר GBIF (באנגלית) ערך זה הוא קצרמר בנושא יונקים. אתם מוזמנים לתרום לוויקיפדיה ולהרחיב אותו.
פומה דרום-אמריקאית צפונית

פומה דרום-אמריקאית צפונית (שם מדעי: Puma concolor concolor) הוא תת-מין של פומת ההרים. תפוצתו היא בצפון אמריקה הדרומית, קולומביה, וונצואלה, פרו וצפון ברזיל. מזונו של הפומה הוא: ציפורים, עצלנים, עכברים, צפרדעים, לטאות ולעיתים רחוקות חיות מבויתות. למרות שבחלק במקומות הגידול שלו כמו פארק לאומי סנגאי שבאקוודור הוא נמצא עם היגואר, הטרף של הפומה קטן יותר מטרף היגואר. מדיה וקבצים בנושא פומה דרום-אמריקאית צפונית בוויקישיתוף פומה דרום-אמריקאית צפונית, באתר ITIS (באנגלית) פומה דרום-אמריקאית צפונית, באתר האנציקלופדיה של החיים (באנגלית) פומה דרום-אמריקאית צפונית, באתר GBIF (באנגלית) ערך זה הוא קצרמר בנושא יונקים. אתם מוזמנים לתרום לוויקיפדיה ולהרחיב אותו.
פרנץ אוטו, דוכס בראונשווייג-לינבורג

פרנץ אוטו, דוכס בראונשווייג-לינבורג (בגרמנית: Franz Otto, Herzog zu Braunschweig und Lüneburg;‏ 20 ביוני 1530 – 29 באפריל 1559), היה הדוכס של דוכסות בראונשווייג-לינבורג בין השנים 1546–1559. פרנץ אוטו נולד ב-20 ביוני 1530, לארנסט הראשון, דוכס בראונשווייג-לינבורג ולסופיה ממקלנבורג-שוורין, בתם של היינריך החמישי, דוכס מקלנבורג-שוורין ואורסולה מברנדנבורג. בשנת 1546 מת אביו ארנסט הראשון, דוכס בראונשווייג-לינבורג, ופרנץ אוטו ירש את נחלותיו. אולם מכיוון שהיה קטין, שלטה אמו כעוצרת עד לשנת 1555. בשנת 1559 התחתן פרנץ אוטו עם אליזבת מגדלנה מברנדנבורג, בתם של יואכים השני, הנסיך הבוחר מברנדנבורג וידוויגה יגלו, נסיכת הבוחר מברנדנבורג. אולם, ב-29 באפריל אותה שנה מת פרנץ אוטו מאבעבועות שחורות ללא ילדים, ובמקומו עלו לשלטון אחיו היינריך השלישי, דוכס בראונשווייג-לינבורג ווילהלם השישי, דוכס בראונשווייג-לינבורג. מדיה וקבצים בנושא פרנץ אוטו, דוכס בראונשווייג-לינבורג בוויקישיתוף פרנץ אוטו, דוכס בראונשווייג-לינבורג, באתר "Find a Grave" (באנגלית)